open-index/open-wikipedia-markdown huggingface dataset:
Karpatinis maumedis

**Karpatinis maumedis** arba **europinio maumedžio karpatinis varietetas** () – pušūnų (*Pinophyta*) skyriaus, pušinių (*Pinaceae*) šeimos, maumedžių (*Larix*) genties, europinių maumedžių (*Larix decidua*) rūšies spygliukus metantis, vienanamių medžių varietetas.

## Europinių maumedžių varietetų bendrumai
Europinio maumedžio karpatinis varietetas (*Larix decidua* var. *carpatica*) yra vienas iš trijų europinio maumedžio (*Larix decidua*) varietetų. Kiti du varietetai yra alpinis maumedis (*Larix decidua* var. *decidua*) ir lenkinis maumedis (*Larix decidua* var. *polonica*). Botaninėje literatūroje karpatinis maumedis dažnai neišskiriamas kaip atskiras varietetas, o apibūdinamas kaip lenkinis maumedis. Visi europinio maumedžio varietetai tarpusavyje kryžminasi.

Iš kitų maumedžio rūšių europiniam maumedžiui artimiausi yra sibiriniai maumedžiai, su kuriais lengvai kryžminasi.

## Karpatinių maumedžių paplitimas ir augavietės
Karpatiniai maumedžiai arba europinio maumedžio karpatininio varieteto medžiai savaime auga kalnuotose vietovėse. Savaime padrikai paplitę Vidurio Europoje – Karpatų ir Sudetų kalnuose: nuo Aukštutinės Silezijos (Lenkija) iki Rumunijos. Čia jie auga kartu su paprastosiomis eglėmis, kedrinėmis pušimis ir paprastosiomis pušimis. 
Šalys ir jų dalys, kur karpatinis varietetas savaiminis: 
Vidurio ir šiaurinėje Rumunijoje, vakarų Ukrainos nedidelėje dalyje (Užkarpatės sritis), šiaurinėje ir vidurio Slovakijoje, šiaurės rytų Čekijoje bei pietų ir pietvakarių Lenkijos pakraščiuose.

## Požymiai
Tarp visų europinio maumedžio varietetų, karpatinių maumedžių kankorėžiai stambiausi: 4-6 cm ilgio ir 2,5-3,5 cm pločio.

## Sinonimai
Karpatinio maumedžio sinonimai: 
* *Larix carpatica* (Domin) Domin
* *Larix decidua* subsp. *carpatica* (Domin) Silba

## Taip pat skaityti
* Lenkinis maumedis

## Šaltiniai

## Nuorodos
* gbif.org / Larix decidua var. carpatica Domin (*[[Anglų kalba|Anglų k.]]*)
* tropicos.org / ''Larix decidua'' var. ''carpatica'' Domin (*Anglų k.*)
* euforgen.org / ''Larix decidua'' European larch (*Anglų k.*)
* conifers.org / Larix decidua (*Anglų k.*)
Prachaticės

**Prachaticės** (, ) – miestas Pietų Čekijos krašte, Čekijoje. Prachaticių rajono administracinis centras. 11 055 gyventojai (2016 m. duomenys).

## Istorija
Prachaticių gyvenvietė žinoma nuo XI a. Vyko prekyba druska. XIII a. antroje pusėje suteiktos miesto teisės. XVI a. pastatyta rotušė, miesto įtvirtinimai, perstatyta XIV a. gotikinė bažnyčia.

Po Miuncheno sutarties (1938 m.) atiteko Trečiajam Reichui. Po Antrojo pasaulinio karo Čekoslovakijos sudėtyje. Nuo 1981 m. istorinis miesto centras yra saugomas valstybės.

## Miestų partnerystė
*  Zvolenas, Slovakija
*  Rahačovas, Baltarusija
*  Impruneta, Italija
*  Ignalina, Lietuva
*  Grainetas, Vokietija
*  Valdkirchenas, Vokietija
*  Mauthauzenas, Austrija
*  Tera del Solė, Italija

## Galerija

Prachatice2.jpg
Prachatice 1.jpg
Kostel sv. Jakuba v Prachaticích.jpg


= Šaltiniai =
https://www.czso.cz/csu/czso/population-of-municipalities-1-january-2019
Piseko rajonas

**Piseko rajonas** () – vienas iš septynių Pietų Čekijos krašto rajonų. Administracinis centras – Pysekas. Ribojasi su Česke Budejovicų, Taboro ir Strakonicių rajonais (Pietų Čekijos kraštas) bei su Pršybramo ir Benešovo rajonais (Vidurio Čekijos kraštas). 70 741 gyventojas (2016 m. duomenys).

## Svarbesnės gyvenvietės
Žemiau yra pateikiami didžiausi rajono miestai ir miesteliai:
* Milevskas
* Miroticė
* Mirovicė
* Pysekas
* Protivynas
Prachaticių rajonas

**Prachaticių rajonas** () – vienas iš septynių Pietų Čekijos krašto rajonų. Administracinis centras – Prachaticės. 50 738 gyventojai (2016 m. duomenys).

## Svarbesnės gyvenvietės
Žemiau yra pateikiami didžiausi rajono miestai ir miesteliai:
* Husinecas
* Netolicės
* Prachaticės
* Vimperkas
* Vlachovo Brezis
* Volarai
Dalijimosi ekonomika

**Dalijimosi ekonomika** (bendro vartojimo ekonomika; ) – informacinių technologijų (IT) pagalba sukurta rinka, kurioje tarp žmonių vyksta daiktų prekyba, nuoma, paslaugų ir prekių dalijimasis. Iš esmės klaidingas terminas, bet plačiai naudojamas žiniasklaidoje.

Ji labiausiai paplitusi tokiuose ekonomikos sektoriuose kaip apgyvendinimo, transportavimo, finansavimo, daiktų nuomos paslaugų teikimas (apsikeitimas svetingumu, dalinimasis automobiliu, sutelktinis finansavimas)

Dalinimosi ekonomikos verslo modeliai grindžiami daugiapusių platformų principais. Internetinėse svetainėse dėl nedidelių IT kaštų ir didelės geografinės aprėpties suvedami klientai iš įvairių šalių, o tokių apsikeitimų kaštai ženkliai sumažėja. Prie dalijimosi ekonomikos populiarėjimo prisideda socialinių tinklų iškilimas, nes dalijimosi paslaugomis ir daiktais platformos tampa savotiškais socialiniais tinklais. 

Naujas ekonomikos modelis. Šio modelio įmonių skaičius ir jų gaunamos pajamos sparčiai augo. 2015 m. šios dalijimosi ekonomikos įmonės Europos Sąjungoje gavo 28 mlrd. eurų. JAV dalijimosi ekonomikos principu veikiančios įmonės 2015 m. sukūrė per 60 000 darbo vietų.

## Lietuvoje

Dalijimosi ekonomikos pradininkai Lietuvoje pasiūlė savo paslaugas nuomojant būstą, automobilius, dviračius, skolinant pinigus, vežiojant žmones, tarpininkaujant dėvėtų drabužių versle. Naujovėms imlūs Lietuvos gyventojai ėmė naudotis tokių įmonių kaip „CityBee“, „Bolt“, „eBay“, „Airbnb“, „Vinted“, „Patreon“ paslaugomis.

Palyginti su konkuruojančiais tradicinio verslo atstovais, dalijimosi ekonomikai Lietuvoje trūksta teisinio reguliavimo, pvz., tradiciniai taksi vežėjai susiduria su daugiau ribojimų, nei „Uber“ ar kitos pavežėjimo paslaugas teikiančios įmonės: mokestis už veiklos licenziją, draudimo paslaugą, dažnesnę techninę apžiūrą ir t. t.

## Šaltiniai
Airbnb

**Airbnb** – privati amerikiečių kompanija, leidžianti žmonėms siūlyti nuosavo būsto trumpalaikę nuomą.

„Airbnb“ virtualiojoje erdvėje vienija apie 250 000 nuomotojų 34 000 miestų ir 192 šalyse.

## Veikla

Vykstantis bendravimas tarp nuomotojų ir jų svečių yra neatsiejama šios kompanijos veiklos dalis. Panašiai veikia CouchSurfing, Booking.com ir kitos internetinės platformos. Vartotojo paskyros ir buto nuomos skelbimo patalpinimas į „Airbnb“ sistemą yra nemokamas. Atsiskaitymai už suteiktas būsto nuomos paslaugas vyksta per „Airbnb“ platformą, naudojant iOS, WatchOS, TvOS, Android. Įmonė veikia 190 šalių. 2016 m. įmonės vertė siekė 30 milijardų JAV dolerių.

## Istorija

Bičiuliai Brian Chesky ir Joe Gebia 2007 m. apsigyveno San Fransiske nuomojamame lofte. Jie sumanė šiek tiek užsidirbti trūkstamų pinigų, teikdami žmonėms plotą nakvynei ir pusryčius. Verslo pradžioje jie išnuomodavo savo svetainę su dviem pripučiamais čiužiniais, o rytais vaišindavo savo paruoštais pusryčiais.

2008 m. prisijungė Nathan Blecharczyk. Kartu jie paleido tinklalapį *airbedandbreakfast.com* (pažodžiui ). Verslo pradžią finansavo verslo inkubatorius Y Combinator. Sukurtame trumpalaikės nuomos tinklalapyje savo kontaktinius duomenis galėjo skelbti panašias paslaugas teikiantys žmonės. Žmonės dėjo savo skelbimus, o ieškantys nakvynės juos susirasdavo suvedę į paieškos langą norimo miesto pavadinimą. Ilgainiui buvo ieškomi ar nuomojami ne tik paprasčiausi butai, bet ir pilys ar net privačios salos. Tais pačiais metais kompanija sutrumpino savo svetainės pavadinimą į *airbnb.com*.

## Lietuvoje

Lietuvoje „Airbnb“ bendruomenė savo paslaugas siūlo ne tik didžiuosiuose miestuose. Sąlygos žmonėms, nusprendusiems laisvą būsto plotą siūlyti turistams, yra pakankamai geros. Galima išsiimti verslo liudijimą gyvenamųjų patalpų nuomai, neteikiant apgyvendinimo paslaugų.

## Šaltiniai

## Nuorodos

* Oficiali svetainė
Etsy

**Etsy** – el. komercijos interneto svetainė, veikianti pagal tiesioginio keitimosi vartotojų tinklo P2P modelį. Prekiauja rankdarbiais ir vintažinėmis prekėmis, kitais vienetiniais, riboto asortimento daiktais, kurie yra senesni kaip 20 metų. Tai amatininkų gaminiai, meno kūriniai, fotografija, drabužiai, aksesuarai, juvelyriniai papuošalai, maisto produktai, kosmetika, žaislai. Interneto svetainė, sekdama amatininkų mugių tradiciją, kiekvienam klientui už nedidelį komisinį mokestį suteikia asmeninę „vietą“ pristatyti savo prekėms.

## Pardavimai

2014 m. pabaigoje „Etsy“ turėjo 54 mln. registruotų narių, o internetinė rankų darbo ir vintažinių prekių turgavietė jungė 1,4 mln. aktyvių pardavėjų su 19,8 mln. aktyvių pirkėjų. 2014 m. kompanijoje dirbo 685  darbuotojai, jos svetainėje buvo siūloma  29 mln. prekių. „Etsy“ platformoje 2014 m. prekių pardavimai siekė 1,93 mlrd.$, iš kurių 36,1 % sudarė mobiliajame internete, o 30,9 % buvo sugeneruota už JAV ribų.

## Veikimo principas

Susikurti asmeninę „Etsy“ parduotuvę nekainuoja, mokėti reikia po $0,20 už kiekvienos prekės talpinimą parduotuvėje. Didelę įtaką būsimai prekybai gali turėti pateikiamų prekių kokybiškos nuotraukos, apmokama jų reklama svetainėje, jungimasis prie įvairių naudotojų grupių. Svetainėje veikia lietuviškai bendraujanti bendruomenė, forume besikeičianti savo žiniomis ir pagalba. Prekybai vystyti pravartu naudotis „galimybių įrankiais“ (*Opportunity Tools*).

## Šaltiniai

## Nuorodos

* Oficiali svetainė
Giorgio Moroder

**Giovanni Giorgio Moroder** (g. 1940 m. balandžio 26 d.) – Italijos DJ, muzikos prodiuseris, dainų autorius. Dažnai Giorgio Moroder vadinamas kaip Italo disco ir elektroninės šokių muzikos stilių pradininku.

Aštuntajame XX a. dešimtmetyje Miunchene G. Moroder sukūrė įrašų kompaniją Oasis Records. Tuo metu prasidėjus disco erai italas buvo Donna Summer prodiuseris ir padėjo sukurti tokius hitus kaip „Bad Girls“, „Last Dance“, „Love to Love You Baby“, „No More Tears (Enough Is Enough)“, „Dim All the Lights“, „MacArthur Park“, „Hot Stuff“, „On the Radio“ ir „I Feel Love“. G. Moroder įkūrė „Musicland Studios“ studiją, kurioje savo įrašus kūrė tokios grupės kaip Electric Light Orchestra, Led Zeppelin, Queen ir Elton John.

Savo karjeros metu italas bendradarbiavo su tokiais atlikėjais ir grupėmis kaip Donna Summer, Harold Faltermeyer, Freddie Mercury, Daft Punk, Philip Oakey, Deborah Harry, Sia, Britney Spears, Sistar, David Bowie, Kylie Minogue, Irene Cara, Janet Jackson, Madleen Kane, Melissa Manchester, Blondie, Japan ir France Joli. Italas teigė, kad darbas, kuriuo labiausiai didžiuojasi, yra grupės Berlin daina „Take My Breath Away“. Už šią dainą ir „Flashdance… What a Feeling“ G. Moroder gavo Oskaro apdovanojimą geriausios dainos kategorijoje atitinkamai 1986 ir 1983 m.

1990 m. G. Moroder sukūrė XIV pasaulio futbolo čempionato oficialią dainą „Un’estate italiana“.

## Diskografija
* *That’s Bubblegum – That’s Giorgio* (1969)
* *Giorgio* (1970)
* *Son of My Father* (1972)
* *Giorgio’s Music* (1973)
* *Einzelgänger* (1975)
* *Knights in White Satin* (1976)
* *From Here to Eternity* (1977)
* *Love’s in You, Love’s in Me* (1978)
* *E=MC²* (1979)
* *Solitary Men* (1983)
* *Innovisions* (1985)
* *Philip Oakey & Giorgio Moroder* (1985)
* *To Be Number One* (1990)
* *Forever Dancing* (1992)
* *Déjà Vu* (2015)

## Nuorodos
* Oficiali atlikėjo svetainė

## Šaltiniai
Automattic

„**Automattic**“ – informacinių technologijų bendrovė, besitelkianti interneto projektų kūrimo ir plėtojimo srityje.

„Automattic“ pritraukė 317,3 mln. USD privataus kapitalo lėšų. 2014 m. bendrovės vertė siekė 1,16 mlrd. USD. 2019 m. įsigijo „Tumblr“ platformą už 3 mln. JAV dolerių.

## Projektai
* WordPress.org – atvirojo kodo turinio valdymo sistema;
* WordPress.com – „Automattic“ turinio valdymo sistema;
* WordPress.com VIP – „Automattic“ turinio valdymo sistemos paslaugos žiniasklaidos it kt. įmonėms;
* Jetpack by WordPress.com – WordPress.com paslaugos pritaikytos WordPress.org puslapiams;
* WooCommerce – elektroninės komercijos paslaugos.

## Išnašos
Sunvarai

**Sunvarai** – kiratų tauta, gyvenanti Nepale: į šiaurės rytus nuo Katmandu slėnio, Sun Kosio aukštupyje, Khileti Kholos ir Malung Kholos pakrantėse. Prie sunvarų taip pat priskiriami sureliai (gyvena prie Sun Kholos), džireliai (Tamba Kosio ir Khimti Kholos tarpupyje), bahingai (kartais priskiriami prie rajų). Sunvarų kalba priklauso kinų-tibetiečių kalbų šeimai, tibetiečių-mjanmų skyriui. Turi daug tarmių. Sunvarai ir sureliai – hinduistai, džireliai išpažįsta Tibeto budizmą. Tikėjimas persimaišęs su senosiomis Himalajų šamanistinėmis religijomis (bon).

Po šalį paplito iš šiaurės vakarų. Etnogenezė neaiški.

Iki XIX a. pr. vertėsi lydimine žemdirbyste, tačiau kuomet į sunvarų žemes ėmė keltis vidurio ir vakarų Nepalo tautos (nepalai, tamangai, gurungai, magarai), perėjo prie ariamosios terasinės žemdirbystės (kukurūzai, soros, bulvės, daržovės). Laiko gyvulius (galvijai, buivolai, ožkos,kiaulės), kuriuos gano kalnų ganyklose, miškuose, dirvonuose. Amatai: audimas (dabar perka indiškus medvilninius audinius), krepšių pynimas, medžio drožyba, alkoholinių gėrimų gamyba.

Gurungų gyvenvietė padriko plano. Būstas karkasinis-stuplinis, su pamatais, sienos iš plaušplyčių arba molio, apteptos ochra ir mėšlu. Stogas dvišlaitis, iš šiaudų, čerpių. Nuo XX a. pr. paplitę dviejų aukštų (apačioje ūkinės patalpos, viršuje – gyvenamosios) arba vieno aukšto su pagalbiniais trobesiais namai.

Maistas augalinis ir gyvūninis. Pieno negeria, bet iš jo ruošia sviestą.

Sunvarai dalijasi į 2 grupes: „12 klanų“ ir „10 klanų“ – jos gyvena pramaišiui. Skirstosi į keletą patrilinijinių giminių (sunvarų ~70, džirelių 20, surelių – nežinoma). Santuokos tarp pusbrolių ir pusseserių griežtai draudžiamos (priešingai nei vidurio ir vakarų Nepale). Santuoka monogaminė, nors pas turtuolius pasitaiko poligamija. Paplitęs paprotys atidirbti už arba išpirkti nuotaką. Leidžiamos skyrybos, vedybos antrąsyk, našlių vedybos. Šeima dažniausiai mažoji.

Tikyboje svarbus protėvių kultas, gausu animizmo, šamanizmo bruožų.


Sunuwar-Koich-Puki 02.jpg|Sunvarų šokėjos
 SunuwarMaleFemale.jpg|Sunvarų jaunuoliai
Khiji-view.jpg|Sunvarų kaimas (Khidži)


## Šaltiniai
Sezimovo Ūstis

**Sezimovo Ūstis** (, ) – miestas Taboro rajone, Pietų Čekijos krašte, Čekijoje. Įsikūręs maždaug 83 km į pietus nuo Prahos bei 60 km į šiaurę nuo Česke Budejovicų. 7 275 gyventojai (2016 m. duomenys).

## Istorija
Rašytiniuose šaltiniuose pirmą kartą paminėtas 1250 m. 1420 m. visiškai sudegintas, po 400 metų pilnai atstatytas.

## Galerija

Sezimovo Ústí, 9. května, od náměstí Tomáše Bati.jpg
Plaňačka, pohled na sídliště Nad Lužnicí.jpg
Benesova vila.jpg
Linkomanija

**Linkomanija** – internetinė svetainė, skirta koordinuoti rinkmenų dalijimąsi BitTorrent protokolo pagrindu. 2016 m. LATGA duomenimis, svetainėje nelegaliai patalpinta per 100 tūkst. rinkmenų.

## „Microsoft“ ieškinys
2010 m. „Linkomaniją“ administruojančią bendrovę „n5“ į teismą padavė „Microsoft“. Teismas patenkino ieškinį, kuriuo „Microsoft“ siekė uždaryti svetainę bei gauti 120 tūkst. Lt atlygį. Ieškinį apskundus Apeliaciniam teismui, 2014 m. „n5“ ir „Microsoft“ susitarė taikiai. Po susitarimo tarp „Linkomanija“ dalinamų bylų nebeliko „Microsoft“ produkcijos, taip pat pastebėtas sistemingas „Xbox“ platformos žaidimų mažėjimas.

## LATGA ieškinys
2016 m. asociacija LATGA, siekdama užkirsti kelią neteisėtam kūrinių platinimui, Vilniaus miesto apylinkės teismui įteikė ieškinį prašydama panaikinti prieigą prie „Linkomanija“ svetainės. Ieškiniu kreiptasi į devynis didžiausius Lietuvos interneto paslaugų tiekėjus. 2017 m. lapkričio 20 d. Vilniaus apygardos teismas ieškinį patenkino: interneto paslaugų tiekėjai įpareigoti pasirinktomis techninėmis priemonėmis LATGA sąskaita uždrausti prieigą prie „Linkomanijos“. Ši teisinė priemonė Lietuvoje taikoma pirmą kartą. Atsakovai išreiškė teismo sprendimą skųsti, kadangi beprecedentė byla gali turėti įtakos platesniam turinio blokavimo praktikos taikymui. Vieno atsakovų, tiekėjo „Telia Lietuva“ advokatas Vytautas Mizaras teigė, jog siūlomas draudimas yra neproporcingas, kadangi LATGA atstovauja nedidelę Lietuvos ir užsienio autorių grupę.

## Šaltiniai
Limbai

**Limbai** (, sav. *Yakthung* – „jakų piemuo“) – kiratų tauta, gyvenanti Himalajų priekalnėse: rytų Nepale (Limbuvane, esančiame tarp Aruno upės ir Singalilio kalnagūbrio), Indijoje (daugiausia Sikime, Dardžilinge), Butane. Limbų kalba yra viena iš kiratų kalbų, priklausančių kinų-tibetiečių kalbų šeimai. Turi keletą tarmių (fedopijų, fagurajų, tamarkholėjų). Naudoja savitą limbų raštą. Išpažįsta tradicinę tikybą (*[[mundhum]]*), tantrinį hinduizmą, Tibeto budizmą.

Limbai save kildina iš senųjų kiratų. Rašytiniuose šaltiniuose nuo XVIII a. minimi Limbuvano vadai. Po to, kai XVIII a. vid. Limbuvaną prisijungė Nepalas, į limbų žemes pradėjo sparčiai keltis khasai (nepalai). XIX a. antroje pusėje limbai savo žemėse jau sudarė mažumą, tačiau asimiliacijai nepasidavė.

Tradiciškai verčiasi lydimine žemdirbyste (kukurūzai, soros, kviečiai, bulvės, daržovės, ryžiai), laiko gyvulius (stambieji ir smulkieji raguočiai, kiaulės, paukščiai), medžioja su lanku ir strėlėmis, kartais su nuodais. Plinta terasinė žemdirbystė.

Limbų gyvenvietė padriko išdėstymo. Būstas vieno aukšto, vienos patalpos, iš neapdirbto akmens. Stogas dvišlaitis, iš šiaudų ir žolės. Įėjimas per verandą, per plačiąją namo pusę. Grindys – asla, sienos iš apačios aptepamos raudonu moliu, iš viršaus baltinamos. Langų nėra, arba jie uždengiami. Židinys be dūmtraukio. Būna ir dviejų aukštų akmeninių namų su balkonu antrame aukšte ir dvišlaičiu stogu.

Tradicinis rūbas daugiausia vilnonis – moterys vilki durstytus sijonus, koftas, šiltus apdangus ant galvos ir pečių; nešioja metalinius papuošalus (disko pavidalo antkakčiai, žiedai nosyje, stambūs, plokšti auskarai, sunkios apyrankės.

Išlikęs skirstymasis į gentines-giminines grupes. Šeima mažoji, kartais – didžioji. Santuoka dažniausiai monogaminė.

Tikyboje svarbus protėvių kultas, gausu animizmo, šamanizmo bruožų, turi savo žynius.


Limbumaleandfemalenipal.jpg|Limbų vyras ir moteris (XIX a. pab.)
Dhannach.JPG|Limbai šoka dhannačo šokį
An aged man playing Chyabrung Drum, Yuksom, West Sikkim, India.jpg|Limbų būgnininkas iš Sikimo
Kirati Limbu women performing Kelang dance.jpg|Limbų moterys


## Šaltiniai
Kiratai

**Kiratai** arba ***kirantai*** () – tautų grupė, gyvenanti Himalajų priekalnėse rytų Nepale (daugiausia į rytus nuo Aruno upės), šiaurės rytų Indijoje (Sikime, Asame, Dardžilinge), Butane, šiaurės Mianmare, Bangladeše. Vartoja kiratų kalbas, kurios priskiriamos kinų-tibetiečių kalbų šeimai.

Šis kuopinis pavadinimas  indų literatūroje apėmė įvairias šiaurės rytų Himalajų priekalnių gentis, laikytas šudromis (žemiausia kasta) arba mlečchomis (barbarais). Minimi „Atharvavedoje“, „Manaus įstatyme“, „Mahabharatoje“. Pagal savo „auksinę“ odą skirti nuo tamsių dasų ir nišadhų. Kiratai garsėjo ir savo dvasinėmis tradicijomis, o Bharavio poemoje „Kiratardžunyja“ kiratu vaizduojamas pats Šiva. Kiratai (*Skiratai, Scyrites, Kirradai*) minimi ir graikų šaltiniuose. Tradicinėje istoriografijoje laikoma, kad iki arijams užkariaujant Nepalą, jame gyvavo legendinė Kiratų dinastija.

Dabartine samprata kiratais laikomos šios kiratų kalbomis šnekančios tautos: limbai, rajai (jakhai, bahingai, khambai, bantavai, lohorungai), sunvarai. Kiratais tradiciškai vadinami ir kačariai, kočai, bodai, dimasai, garai, hadžongai, lalungai, tripuriai, taip pat bhutijai (sikimai), lepčai, šerpai.

Kiratų tautos daugiausia išlaikiusios vietinę, šamanistinio pobūdžio tikybą, arba iš dalies perėmusios tantrinį hinduizmą arba Tibeto budizmą.
Mionė

**Mionė** () – upė Vokietijos vakaruose, Šiaurės Reino-Vestfalijos žemėje; dešinysis Rūro intakas. Jos ilgis yra 65,1 km. Ištakos yra Brilono miesto apylinkėse, o žiotys – Arnsberge. Upės slėnyje sudarytas Mionės tvenkinys.

## Nuorodos
* Steckbrief ''Möhne'' , auf flussgebiete.nrw.de (PDF; 2,23&nbsp;MB)
* Möhneverlauf, auf openstreetmap
Tharai

**Tharai** (थारू = *Thārū*) – tauta, gyvenanti Indijoje ir Nepale, Šivaliko aukštumose. Indijoje gyvena daugiausia Utarakhande ir šiaurės Utar Pradeše, Nepale – šalies pietvakarinėje pusėje. Tharų kalbos pereinamojo pobūdžio, skiriasi priklausomai nuo gyvenamosios vietos – tharai perėmę aplinkinių tautų kalbas (indoarijų: bhodžpurių, maithilių, avadhių), bet išlaikę ryškų archajinį neindoeuropietišką ir netibetietišką substratą. Tikyboje persipynęs hinduizmas ir prigimtinė tikyba.

Tharai nuo seno apgyvendinę Himalajų priekalnių lygumas (terajus). Dalis tyrinėtojų linkę tharų tautovardį sieti su rytų Indijoje plytinčia Taro (Tharo) dykuma. Patys tharai pasakoja legendas, kad jų protėviai yra išeiviai iš Radžasthano, šį kraštą palikę XVI a. per musulmonų užkariavimus.
 
Verčiasi žemdirbyste (ryžiai, kviečiai, soros, cukranendrės, arbatmedžiai, kardamonas, tabakas ir kt.), augina tokią garstyčią lahi, iš kurių spaudžia aliejų. Laiko stambiuosius ir smulkiuosius raguočius, kiaules. Verčiasi medžiokle, gaudo miškuose laukinius dramblius. Moterys užsiima žvejyba. Pagrindiniai amatai – audimas, pynimas, dailidystė.

Būstas stačiakampis, vienos patalpos, vienaaukštis, sienos pintos, apteptos moliu, dažnai iš lauko nubaltintos; stogas dvišlaitis, iš nendrių arba šiaudų. Kartais viduje įrengiamos pertvaros iš žirnių virkščių. Vietoje langų yra nedidelės vėdinimo ertmės.
 
Tharų vyrai vilki strėnjuostes, marškinius, kepuraites (topi), dažnai pirktinius rūbus. Moterų apranga įvairi priklausomai nuo vietos. Vilki namų gamybos audeklą, panašiai kaip sarį apjuostą aplink apatinę kūno dalį, laisvuoju kampu uždengiant viršų, taip pat koftą, spalvotą liemenę. Aukščiausios kastos moterys nešioja koftas siauromis rankovėmis, plačius sijonus, glaudžias trumpas liemenes, puoštas monetomis, labai aukštą, skėtišką galvos dangalą, nusagstytą puošmenimis. Paplitęs kūno tatuiravimas.
 
Tharai griežtai laikosi etninės endogamijos. Yra 32 patrilinijinės grupės su ryškiais socialiniais skirtumais. Dalis grupių skirstosi į egzogaminius vienetus – padas. Santuoka dažniausiai monogaminė, yra paprotys atidirbti už nuotaką, vestuvės mainais. Šeimos mažosios ir didžiosios. Moters padėtis šeimoje aukšta, jai lengviau išsiskirti negu vyrui.
 
Tikyboje svarbus protėvių kultas, gausu animizmo bruožų.


Tharu man on our front porch.jpg|Tharų vyras
Tharu Mahila.jpg|Tharė su būdingu galvos dangalu
Népal rana tharu1818a Crop.jpg|Tharų moterys laukuose
Népal rana tharu1753a.jpg|Tharė su vaiku
Népal rana tharu1695a.jpg|Tharė


## Šaltiniai
Čanteliai

**Čanteliai** (arba *čhantjaliai*) – Himalajų priekalnių tauta, gyvenanti Nepale. Šneka čantelių kalba, kuri priklauso kinų-tibetiečių kalbų šeimai, tamanginių kalbų skyriui. Taip pat vartoja nepalių kalbą. Skirstosi į dvi grupes: vakarų čanteliai gyvena Bhudži Kholos, Nisi Kholos ir Taman Kholos baseinuose, kalnuose Baglungo rajono šiaurės vakaruose, ir yra mažuma tarp nepalų bei magarų, pastarųjų asimiliuojama; rytų čanteliai gyvena Dhaulagirio kalnagūbrio apylinkėse, Mjagdi Kholos ir Raughat Kholos baseinuose Mjagdi rajone („8000 kalnų krašte“). Išpažįsta hinduizmą, kuris tampriai persimaišęs su vietinėmis kalniečių religijomis.

Pasak žodinės tradicijos, čanteliai atėję iš vakarų. Ilgą laiką laikyti magarais, kuriais patys siekė būti laikomi, nes magarai tarp britų garsėjo kaip geri kariai. Iki XX a. pr. pagrindinis čantelių verslas buvo vario rūdos kasyba, visas būtinas prekes gaudavo mainais už varį. Vėliau palaipsniui perėmė iš magarų terasinę žemdirbystę (kukurūzai, kviečiai, miežiai, grikiai, daržovės, kartais soros, kanapės). Ryžius ir bulves perka. Laiko stambiuosius ir smulkiuosius raguočius, buivolai yra prestižinis gyvūnas. Gano kaimų apylinkėse, dirvonuose, tolimose ganyklose (pergena gyvulius kas 6-8 savaitės). Turtingi čanteliai laiko bandas po 100 ir daugiau galvų bei gano jas aukštikalnėse. Verčiasi rankiojimu.

Vakarų čantelių kaimai padriki, rytų – tvarkingo išdėstymo. Kiekvienoje gatvėje yra akmeninė aikštė – bendruomenės susirinkimų centras. Seniau statydavo vienaaukščius akmeninius būstus su bambukiniais arba šiaudiniais stogais. Vėliau iš šiaurės magarų perėmė dviaukščius būstus su gyvenamosiomis patalpomis viršuje ir gardu bei klėtimi apačioje. Ganydami stato laikinas pašiūres iš bambukinių demblių.

Čantelių apranga tokia, kaip magarų. Valgo augalinį ir gyvūninį maistą, iš karvių ir buivolių pieno gamina sviestą ghiu.

Tikyboje svarbus protėvių kultas, raganavimas, šamanizmas. Pagrindinės dievybės – Bhuli, Bara ir Sidha.

## Šaltiniai
Tysta

**Tysta** (, , ) – upė Pietų Azijos rytuose; Brahmaputros dešinysis intakas. Prasideda Himalajuose, Pauhunrio kalno, stūksančio ties Indijos (Sikimo), Nepalo ir Kinijos (Tibeto) sienų sandūra, papėdėje, iš ledyno. Toliau teka kalnų slėniais ir tarpekliais per Sikimą (Tysta yra pagrindinė Sikimo karalystės upė). Nuo Rangpo miesto Tysta sudaro Sikimo ir Vakarų Bengalijos sieną, o toliau teka į pietus per Vakarų Bengaliją. Žemupyje pasuka į pietryčius, teka Indo-Gangos žemuma, ten vaga išplatėja, pradeda vinguriuoti, neretai vaga keičiasi. Pačiame žemupyje Tysta teka per Bangladešą, patenka į Gangos-Brahmaputros deltą. Įteka į Brahmaputrą į pietryčius nuo Rangpuro, ties Čilmaniu.

Didžiausi intakai: Dikču, Rangpo, Langlangču, Rani Khola (kairieji), Ranghapčhu, Rangytas, Ringjongčhu (dešinieji).

Tysta sparčiai tvenkiama hidroelektrinių užtvankomis.

Pagrindiniai miestai prie Tystos: Rangpo (Sikimas), Kalimpongas, Džalpayguris (V. Bengalija).

## Galerija

Serpentine River Teesta.jpg|Tystos slėnis Sikime
Teesta River, India.jpg|Miškingi Tystos krantai Sikime
Sebak Coronation bridge.jpg|Kelio į Butaną tiltas per Tystą
Cloudy Teesta river in May, 2014 01.JPG|Tystos žemupys
Gurudongmaro ežeras

**Gurudongmaro ežeras** () – aukštikalnių ežeras šiaurės Indijoje, Sikime, Himalajų kalnuose. Telkšo 5400 m aukštyje ir yra vienas aukščiausių pasaulio ežerų. Esti 190 km nuo Gantoko, 5 km nuo Tibeto (KLR) sienos. Ežeras 5,3 km ilgio, maitinamas Kančendžangos ledynų. Žiemą užšąla. Iš Gurudongmaro išteka upelis, susiliejantis su Tystos ištaka, tekančia iš Čholamo (Co Lamo) ežero.

Gurudongmaras laikomas šventu budistų ir sikhų. Pasak budistų legendos, prie ežero lankęsis guru Padmasambhava. Vietos žmonių prašymu jis padaręs, kad dalis ežero neužšaltų ir iš jo būtų galima pasemti švento vandens. Panaši ir sikhų legenda, kad ežero vandenį palaiminęs iš Tibeto keliavęs guru Nanakas. Tarp sikhų ir budistų kilo nesutarimai, kai 1998 m. sikhai Gurudongmaro pakrantėje pastatė gurudvarą.
Viber

**Viber** – susirašinėjimo ir garso/vaizdo pokalbių programėlė išmaniajam telefonui ir kitiems mobiliesiems įrenginiams („iPod“, „iPad“). Ji 2010 m. sukurta Izraelio kompanijos „Viber Media“, kurią vėliau nupirko Japonijos kompanija „Rakuten“.

2016 m. gruodį „Viber“ turėjo 800 mln. registruotų vartotojų.

## Galimybės

Veikia Android, BlackBerry OS, iOS, Symbian, Windows Phone, Bada platformose bei kompiuteriuose su įdiegtomis Windows, OS X, Linux operacinėmis sistemomis.

Programinė įranga atlieka telefono adresų knygos sinchronizavimą ir automatiškai aptinka kontaktus, kur ši programinė įranga yra įdiegta. Programos pagalba galima skambinti per Wi-Fi ir mobiliuosius tinklus 3G ir 4G į kitus telefonus su įdiegta „Viber“ programa. Taip pat perduodami teksto pranešimai, paveikslėliai, vaizdo ir garso rinkmenos. Bendravimui naudojama didelė bazė animacinių „šypsenų“, teminių lipdukų. Taip pat galima vykdyti rinkmenų paiešką ir siuntimą iš savo bazės.

## Istorija

Kompanijos įkūrėjas – Tel Avivo universiteto kompiuterijos mokslų ir vadybos absolventas Talmon Marco. 2010 m. gruodį „Viber media“ pristatė programą, kuri išmaniųjų telefonų vartotojams suteikė galimybę nemokamai skambinti ir siųsti pranešimus visame pasaulyje. Per dvejus metus (pirmaisiais metais pritraukė 37 milijonus vartotojų) „Viber“ įgijo daugiau kaip 70 milijonų vartotojų, kurie per mėnesį atliko daugiau nei 150 milijonų skambučių ir išsiuntė milijardą trumpųjų pranešimų.

2014 m. nemokamų skambučių programą „Viber“ už 900 mln. USD įsigijo Japonijos kompanija „Rakuten“, kuriai priklauso mažmeninės prekybos internetu tinklalapis „Play.com.“ Šis kompanijų derinys sukūrė „Viber“ galimybę dar labiau padidinti vartotojų skaičių jau esamuose ir naujose rinkose, nes „Rakuten“ vartotojai gali naudotis „Viber“ paslaugomis derėdamiesi dėl prekių.

## Palyginimas su Skype

Programos veikimo principas panašus į rinkos senbuvės „Skype“ programą. „Viber“ skirtumai:
* Nereikia žinoti ir ieškoti programos vartotojų, nes kiekvienas vartotojo mobiliojo telefono kontaktų knygoje esantis žmogus, kuris įsidiegęs „Viber“, atpažįstamas automatiškai ir priskiriamas į „Viber“ kontaktų sąrašą.
* Trumpuosius pranešimus galima siųsti lygiai taip pat, kaip ir naudojantis mobiliojo ryšio operatorių paslaugomis.
* Nereikia „Viber“ laikyti nuolat įjungtos telefone, todėl mobiliojo įrenginio baterija išsikrauna kur kas lėčiau.

## Šaltiniai

## Nuorodos
* Oficiali svetainė
Rajai

**Rajai** (kitaip bahingai, kiratai, khambai) – kiratų tauta, gyvenanti Himalajų priekalnėse: Nepale (Dudh Kosio ir Aruno tarpupyje), Indijoje (Sikime, Dardžilinge), Butane. Pagrindinės rajų gentys – athapaharijai, bantavai, khalingai, thulungai, čamlingai ir kt. Kalba kiratų kalbomis (bantavų, čamlingų, samų, kulungų, sampangų, načhiringų, thulingų ir kt.), priklausančiomis kinų-tibetiečių kalbų šeimai. Išpažįsta tradicinę tikybą (*[[mundhum]]*), yra hinduistų, budistų.

Verčiasi rajai kapline žemdirbyste, plinta terasinė. Pagrindinė auginama kultūra – ryžiai. Taip pat laiko gyvulius, medžioja.

Kaimai nedideli, įsikūrę kalnų šlaituose arba upių slėniuose. Būstai daugiausia akmeniniai, dengti čerpėmis, skalūnais.

Išlikęs skirstymasis į gentines-giminines grupes. Gimininių linijų vadai turi rajų titulą (nuo jo ir kilo tautovardis). Šeima didžioji, patrilokalinė, pasitaiko poligamija. Dabar skirstosi į mažąsias šeimas.

Tikyboje svarbus protėvių kultas, gausu animizmo, šamanizmo bruožų, turi savo žynius.


A-Rai,-Western-Nepal.jpg|Rajų vyras (Nepalas, 1909 m.)
Mankhim.jpg|Šventykla


## Šaltiniai
Kančendžangos nacionalinis parkas

**Kančendžangos nacionalinis parkas** () – saugoma gamtos sritis šiaurės rytų Indijoje, Sikimo valstijos šiaurės vakaruose, Himalajų kalnuose ir priekalnėse, aplink Kančendžangos kalną. Parkas įsteigtas 1977 m., vakaruose ribojasi su Nepalu ir patenka daugiausia į Šiaurės Sikimo rajoną. Plotas – 1784 km².

Parke saugoma rytų Himalajų aukštikalnių ir priekalnių gamta – kalnų uolynų ir tundrų gamta, pašlaičių miškai. Sutinkamos kabargos, snieginiai leopardai, himalajiniai tarai, raudonieji vilkai, ilgalūpiai lokiai, civetos, himalajiniai lokiai, mažosios pandos, kiangai, melsvieji avinai, himalajiniai goralai, takinai, Raselo angys ir kt. Leidžiasi didžiausias rytų Himalajuose Zemu ledynas, prasideda Tystos aukštupys. Parko teritorijoje yra keletas lepčų kaimų, įvairios šventos olos, šaltiniai, kalnai.

2016 m. Kančendžangos nacionalinis parkas įtrauktas į UNESCO pasaulio paveldo sąrašą.
Turino Egipto muziejus

**Turino Egipto muziejus** () − muziejus Turino mieste Italijoje. Įkurtas 1824 m., tai yra seniausias ir su daugiau nei 32 000 objektų − vienas reikšmingiausių muziejų, skirtų Senovės Egipto istorijai ir kultūrai. Tai lankomiausias Turino miesto muziejus.

Turino Egipto muziejus įsteigtas 1824 m. Sardinijos karaliui Karoliui Feliksui įsigijus daugiau nei 5200 Senovės Egipto artefaktų iš italo egiptologo Bernardino Drovečio, kuris tuo metu buvo Prancūzijos konsulu Egipte. Ši kolekcija buvo sujungta su Savojos dinastijos turimais artefaktais, kuriuos Karolio Emanuelio III siuntimu Egipte rinko Vitaljanas Donatis. Muziejus įkurtas Turino mieste, XVIII a. rūmuose, buvusioje jėzuitų kolegijoje, kuriuos suprojektavo garsus architektas Guarino Guarini. XIX a. šie rūmai perėjo mokslų akademijos žinion. XX a. pirmojoje pusėje kolekcija reikšmingai praplėsta italų archeologinės misijos archeologų Egipte, Ernesto Skjaparelio (dirbo Egipte 1903−1920 m.) ir Džulijo Farinos (dirbo 1930−1937 m.) surinktais artefaktais.

2015 m. muziejus atidarytas naujai po 5 metus trukusios renovacijos, kuri kainavo 50 mln. eurų. Nuolatinėje ekspozicijoje yra apie 6500 objektų. Garsiausi muziejaus objektai: Ramzio II statula, Cha ir Merit kapo artefaktai iš Deir el Medinos ir 1966 m. padovanota Elisijos šventykla iš Nubijos atsidėkojant už Italijos indėlį perkeliant Abu Simbelo šventyklas. Muziejuje saugomi istoriškai vieni vertingiausių papirusų: Turino karalių sąrašas ir Turino papiruso žemėlapis.

## Išnašos

## Nuorodos

* visitatorino.com 
* italia.it 
* electrummagazine.com
Ema Bedžanian

**Ema Bedžanian** (, g. 1984 m. balandžio 12 d. Jerevane), geriau žinoma sceniniu vardu **Emmy** – Armėnijos dainininkė.

1993 metais įrašė pirmąją savo dainą „Hajastan“. 1994 m. su daina „Song Funny Rain“ *Asup Song Competition* konkurse užėmė pirmąją vietą. Tais pačiais metais tapo folk-pop muzikos grupės „Hayer“ nare, kurioje ji dainavo iki 2000 m.

2010 m. su Mihranu Kirakosianu dalyvavo Armėnijos atrankoje į „Euroviziją“ su daina „Hey (Let Me Hear You Say)“. Finale duetas užėmė antrąją vietą. Po metų Emmy uždaru būdu išrinkta Armėnijos atstove 2011 m. „Eurovizijoje“, kuri vyko Diuseldorfe (Vokietija). Vėliau buvo rengiama atranka konkursinei dainai išrinkti, vykusi 2011 m. kovo 5 d. Jos metu atlikėja pristatė keturis kūrinius: „Hi“, „Boom Boom“, „Ayo“ ir „Good-bye“. Daugiausiai balsų iš komisijos ir žiūrovų pelnė daina „Boom Boom“. Atlikėja pasirodė pirmame „Eurovizijos“ pusfinalyje gegužės 10 d. Ten ji užėmė 12 vietą ir į finalą nepateko.

2014 m. Emmy buvo Armėnijos *X-Factor* viena iš teisėjų.

## Nuorodos
* Daina „Boom Boom“

|-
Ieškau žmonos su vaiku

**„Ieškau žmonos su vaiku“** () – 2014 m. komedija rusų kalba.

## Siužetas

Veiksmas prasideda mieste, kuriame gyvena dvi šeimynos. Vienoje šeimoje tėvas (Igoris) yra bankininkas, jis turi dukrą Svetą ir antrą žmoną Verą, kuri daug laiko skiria tariamai draugei Karinai. Iš tikrųjų, tai jos gerbėjas Borisas. Kitoje šeimoje mama Lada augina sūnų, o jų kaimynystėje gyvena Borisas. O kai bankininkas Igoris nusprendžia vykti pailsėti dviem savaitėms į Krymą, tai meilužiai (Vera ir Borisas) sugalvoja, kad atostogauti galima vykti kartu, jeigu tik Borisas susirastų sau palydovę, kuri apsimestų jo žmona ir geriausia jos drauge karina. Borisas ilgai ieškojo tokios merginos, o Lada turėjo problemų darbe ir dar liko skolinga darbdaviui. Borisas laiptinėje susitinka nuliūdusią ladą ir galiausiai paprašo savo buvusios klasiokės ir kaimynės Lados, kad apsimestų jo žmona. O tada veiksmas persikelia į Krymo pusiasalį, kur susirenka atostogauti dvi šeimynos. Lada apsimeta Boriso žmona ir Veros drauge Karina. Kadangi meilužiai nori kartu praleisti daugiau laiko, tai Lada savo dėmesį turėjo skirti Igoriui.

## Kūrėjai
* Prodiuseriai – Vladimir Zelenskij, Boris Šefir, Sergej Šefir.
* Režisierius – Aleksej Kiriuščenko
* Scenaristai – Vladimir Zelenskij, Andrej Jakovlev, Aleksej Žilenkov
* Operatorius – Sergej Košel (Сергей Кошель)

## Aktoriai
: *Aktorius – serialo veikėjas.*
* Olga Medynič () – Lada Kalinina, vieniša mama, auginanti sūnų. Apsimetė Karina.
* Marija Gorbanė () – Vera, graži moteris, kuri suka romaniūkštį su Borisu.
* Olegas Mazurovas () – Igoris, bankininkas.
* Sergejus Burunovas () – Veros meilužis.

## Šaltiniai
Janis Princis (1796)

**Janis Princis (vyresnysis)** (, ; 1796 m. lapkričio 16 d. Mikeltuornio k., dab. Ventspilio saviv. – 1868 m. sausio 4 d. Ventspilyje) – lyvių vertėjas, poetas, visuomenės veikėjas. Buvo savamokslis.

## Biografija

Gimė žvejo šeimoje. Su žmona Edi turėjo devynis vaikus – aštuonis sūnus ir vieną dukrą.

1826–1844 m. tarnavo djaku Mikeltuornio bažnyčioje. 1844 m. pavasarį persikėlė su aštuoniais sūnumis į Ventspilį. Čia valdžia skyrė didelį žemės sklypą, skatindama kurtis ir želdinti smėlio pustomą vietovę apsisaugojimui nuo keliaujančių kopų.

1845 m. Jelgavoje kartu su bendravardžiu sūnumi Janiu (1821–1904) išspausdino latviškų eilėraščių rinkinį „*Jūrnieku svētās dziesmas un lūgšanas*“, kuris buvo antrasis originalios latvių literatūros kūrinys. Kartu su sūnumis Janiu ir Pėteriu (1831–1889) į Kuršo lyvių vakarų patarmę išvertė Evangeliją pagal Matą (vieną iš pirmų dviejų knygų, išleistų lyvių kalba), kuri 1863 m. buvo išspausdinta Londone.

J. Princio straipsnius spausdino laikraštis „Latviešu Avīzes“. 1846 ir 1852 m. jis buvo suomių kalbininko A. J. Šiogreno informantas, kuriant pirmąjį latvių–lyvių žodyną ir lyvių gramatiką.

## Atminimo įamžinimas

J. Princis palaidotas Ventspilio Cirpstenės kapinėse. 2006 m. Ventspilyje, skvere prie *Vasarnīcu* ir *Kroņa* gatvių kampo, pastatytas atminimo paminklas, taip pat Princių vardu pavadinta gatvė (*Prinču iela*).

## Literatūra

* *Jūrnieku svētās dziesmas un lūgšanas*. J. Princis vec. J. Princis m. 1863, Jelgavā
* *Mateja evaņģēlijs*. J. Princis vec. J. Princis m., Pēters Princis, London

## Šaltiniai

## Nuorodos

* Janis Princis (''livones.net'') 
* Fotografijų paroda Janiui Princiui atminti (''ventasbalss.lv'')
Pinterest

„**Pinterest**“ – nuotraukų dalinimosi socialinis tinklas. Tai iš esmės – virtualus iškarpų albumas, į kurį vartotojai gali „įsegti“ (angl. pin) internete randamus vaizdus. Pavyzdžiui, namų dizaino, mados, patiekalų, kelionių nuotraukas. Be kita ko JAV rinkoje siūlantis ir įsigyti pastarųjų prekių pačiame socialiniame tinkle. Daugiausiai naudojamas 35-44 m. amžiaus moterų. 2023 m. visame pasaulyje „Pinterest“ naudojosi daugiau kaip 450 mln. aktyvių vartotojų.

Bendrovės steigėjai pabrėžia, jog tai ne socialinis tinklas, o nuotraukų paieškos sistema išmaniajame telefone.

„Pinterest“ bendrovės vertė privataus kapitalo įmonių dėka pasiekė $11 mlrd.

## Išnašos
Namčis

**Namčis** (nep. ir ) – miestas šiaurės rytų Indijoje, Sikime, 78 km į pietvakarius nuo Gangtoko; Pietų Sikimo rajono centras. Keliai į Gangtoką, Kalimpongą, Juksomą. Yra Namčio budistų vienuolynas, kiek toliau – Rampango vienuolynas. Šalia miesto stūkso 36 m aukščio Padmasambhavos skulptūra bei kiek mažesnė Šivos skulptūra. Apylinkėse plyti arbatmedžių plantacijos, o mieste vyksta kasmetinė gėlių šventė.

## Šaltiniai
Raidakas

**Raidakas** () arba ***Vangču, Vangas*** () – upė Pietų Azijos rytuose; Brahmaputros dešinysis intakas (arba Sankošo). Prasideda Himalajuose, Butane ir teka tarpukalnių slėniu į pietus pro Timpu (miesto apylinkėse dar vadinama Timpuču – „Timpu upe“). Toliau kalnų slėniais upė teka į pietus, kol ties Butano–Indijos (Vakarų Bengalijos) siena išsilieja į duarus (Indo-Gangos lygumą). Bengalijoje upė vadinama Raidaku, smarkiai vinguriuoja, keičia vagą. Į šiaurę nuo Tamarhato Raidakas kartu su Sankošu susilieja į bendrą Gangadharo upę, kuri šiaurės Bangladeše, ties Kurigramu, drauge su Torsa įteka iš dešinės į Brahmaputrą.

Didžiausi intakai: Paras, Ha (dešinieji).

Prie Vango/Raidako įsikūrę miestai yra Timpu (Butanas), Tamarhatas (Indija).
Tavangas (miestas)

**Tavangas** (, , , ) – miestas šiaurės rytų Indijoje, Arunačal Pradešo valstijos vakaruose, Tavango slėnyje Himalajų papėdėje; Tavango rajono centras. Yra 555 km nuo Guvahačio, 320 km nuo Tezpuro. Yra plentas (kalnų serpantinais per Selos perėją) į Itanagarą. Miesto įžymybė – Tibeto budistų Tavango vienuolynas, įkurtas XVII a. Tai vienas didžiausių Tibeto budistų vienuolynų pasaulyje, gausiai lankomas piligrimų kaip VI Dalai lamos gimimo vieta.

Tavango apylinkėse gyvena vietos gyventojai monpai.

## Šaltiniai
Aninis

**Aninis** (, ) – nedidelis miestelis pačiuose Indijos šiaurės rytuose, Arunačal Pradešo valstijoje, prie Dibango upės; Aukštutinio Dibango Slėnio rajono centras. Tai viena atokiausių Indijos vietų, o Aukštutinio Dibango Slėnio rajonas – rečiausiai apgyvendintas Indijos rajonas (1 žm./km²). Miestelis įsikūręs plokščiakalnyje į pietus nuo Himalajų. Pasiekiamas keliu iš Roingo, esančio Žemutiniame Dibango slėnyje. Veikia ligoninė, biblioteka, viešbutis, policijos postas, mokykla. Į šiaurę nuo Aninio pasideda Dibango laukinės gamtos draustinis. Dauguma gyventojų – mišmiai.

1950 m. miestelį ir apylinkes nuniokojo žemės drebėjimas.


Anini Hospital (7453905550).jpg|Aninio ligoninė
Government Higher Secondary School Anini.png|Valstybinė mokykla
Dri River (7453888576).jpg|Dri (Dibango) upė
Anini in Winter.png|Aninis žiemą


## Šaltiniai
Apataniai

**Apataniai** (arba *nisiu, ni*) – tauta, gyvenanti šiaurės rytų Indijoje. Jų gyvenamos vietos apima Subansirio upės baseiną pietryčių Himalajuose (Arunačal Pradešas, daugiausia Ziro apylinkės). Apatanių kalba priskiriama kinų-tibetiečių kalbų šeimai. Išlaikę tradicinę tikybą, nors yra ir krikščionių bei hindų.

Apataniai pasakoja, kad yra atsikėlę iš šiaurės (greičiausiai iš Tibeto), yra fizinių panašumų su tibetiečiais, nors pas daugumą apatanių ryškesni pietų mongoloidų bruožai.

Verčiasi daugiausia žemdirbyste (terasiniu ryžių auginimu, sorų auginimu). Laiko kiaules ir jaučius-mithanus (prestižinis turtas). Išvystyti audimo, pynimo, puodininkystės, metalinių peilių gamybos amatai.

Apatanių kaimai gatvinio plano. Namai statomi iš bambuko, ant polių, su veranda iš dvišlaičiu šiaudiniu stogu. Moterys vilki laisvą palaidinę iki kelių, vyrai – strėnjuostę ir skraistę bei pintą skrybėlę. Moterys susuka plaukus į ragą ties momeniu, vyrai – į lazdele pervertą mazgą virš kaktos. Moterys į nosies šnerves įtaiso skridinius.

Patrilinijinės giminės tokios pat, kaip nagų. Giminės atstovai sudaro kaimo tarybą. Kaimai tarpusavyje susiję apeiginiais mainais. Šeima mažoji, poligamija pasitaiko retai. Išlaikę tradicinę mitologiją ir papročius. Aukščiausiųjų dievybių porai (Kilo ir Kirai) rengia kasmetinę šventę, kurios metu aukoja gyvulius.


Apatani tribal woman.jpg|Apatanių moteris
109 year old Apatani woman with nose plugs in Subansiri Frontier district, India (c. 1954).jpg|109 metų moteris (1958 m.)
Apatani diorama.JPG|Apatanių buities rekonstrukcija (Itanagaro Dž. Nehru muziejus)
Sacrificed animal skulls on apatani grave.jpg|Paaukotų gyvulių kaukolės


## Šaltiniai
Dropbox

**„Dropbox“** – duomenų „debesų“ kompiuterijos paslaugų bendrovė, suteikianti galimybę saugoti virtualiuose serveriuose asmeninius bei įmonės dokumentus, vaizdo ir garso įrašus, kitas bylas. „Dropbox“ leidžia pasiekti savo duomenis per įvairius prietaisus, platformas („Microsoft“ „Windows“, „Windows Phone“, „Apple“ „macOs“, „iOS“, „Google“ „Android“, „Linux“), ir internetu.

„Dropbox“ bendrovės vertė privataus kapitalo įmonių dėka pasiekė $10 mlrd. Šis paslaugų teikėjas, siūlo nemokamą 2 GB talpyklą ir mokamą 2 TB talpyklą, taip pat neribotus planus su papildomais privalumais asmenims bei įmonėms. 2017 m. bendrovė aptarnavo 200 tūkst. įmonės klientų ir 500 mln. registruotų vartotojų.

Driu Hiustonas, bendrovės steigėjas, varginančios ir nuobodžios kelionės metu, važiuodamas autobusu iš Bostono į Niujorką pamiršo USB atmintuką bei užsimojo sukurti programą, kuri leistų dalintis asmeniniais duomenimis internetu.

## Išnašos
Nišiai

**Nišiai** (arba *daflai, ni*) – tauta, gyvenanti šiaurės rytų Indijoje (Arunačal Pradeše) ir rytų Butane. Tai pati skaitlingiausia vietinė Arunačal Pradešo tauta. Nišių kalba priklauso kinų-tibetiečių kalbų šeimai. Pagrindinės tarmės: apų, tanagų (tanangų), tagenų. Išpažįsta tradicinę tikybą, dabar didelė dalis atsivertę į krikščionybę, yra hindų.

Verčiasi daugiausia kapline-lydimine žemdirbyste (ryžiai, soros, kukurūzai) bei gyvulininkyste (jaučiai-mithanai, ožkos, kiaulės). Taip pat užsiima žvejyba, medžiokle. Pagrindiniai amatai – puodininkystė, cukranendrių bei bambukų dirbinių gamyba.
 
Nišių ilguosiuose namuose gyvena iki 10 (kartais ir daugiau) ūkiškai savarankiškų mažųjų šeimų. Atskiros mažosios šeimos lengvai persikrausto į naujus namus. Paplitusi poligamija. Į didžiosios šeimos sudėtį įtraukiami buvusių vergų-karo belaisvių palikuonys, jų padėtis skiriasi su laisvųjų tautiečių.

Namas būna iki 45 m ilgio, statomas ant polių, pintomis sienomis ir dvišlaičiu stogu.
 
Vyrai vilki medvilninę strėnjuostę, apsiaustą iš žolių ant pečių. Šukuosena – plaukų mazgas virš kaktos. Ant galvos dedasi pintą bambukinę skrybėlę, puoštą ragasnapių snapais. Moterys vilki sijoną iš žolių ir skraistę. Iš papuošalų labiausiai paplitę karoliai.

Tikyboje svarbios piktosios dvasios, geroji motina-Saulė.


Nyishi woman in Lelung village, Arunachal Pradesh, India.JPG|Nišių moteris (Arunačal Pradešas)
Nyokum festival Nyishi.JPG|Nišių šokėjos per Njokumo šventę
Nishi tribal lightened.jpg|Tradicinė kepurė su ragasnapio snapu
Nyishi Couple In Traditional Dress.jpg|Nišių pora


## Šaltiniai
Trafi

„**Trafi**“ – viešojo transporto programėlė bei interneto tinklalapis, analizuojantis realaus laiko situaciją mieste. Programėlė veikia penkiuose didžiuose Lietuvos miestuose, Rygoje, Taline ir kitose besivystančiose šalyse (Brazilijos, Turkijos, Rusijos, Taivano, Indijos, Indonezijos didmiesčiuose).

2013 m. gavo 1,5 mln. litų investiciją iš „Practica Capital“. 2015 m. pritraukė $6,5 mln. privataus kapitalo lėšų iš „Octopus Investment“, EBRD, „BatCap“ ir „Practica Capital“. 2016 m. „Trafi“ tapo oficialia Rio de Žaneire Olimpinių žaidynių programėle.

## Išnašos
Khamčiai

**Khamčiai** (, ) – tauta, gyvenanti šiaurės rytų Indijoje (rytų Arunačal Pradeše) ir šiaurės vakarų Mianmare (Sagaine). Khamčių kalba priklauso tajų-kadajų kalbų šeimai. Pagrindinės tarmės: Asamo, Šiaurės Mianmaro, Sinkalingo khamčių. Naudoja šanų rašto pagrindu sukurtą raštą (mjanmų rašto atmaina). Išpažįsta theravados atšakos budizmą.

Į dabartinius gyvenamus plotus khamčiai atsikėlė drauge su tajų banga mūsų eros pradžioje. Jų kėlimasis tęsėsi iki XVIII a. pab.
 
Verčiasi daugiausia ariamąja laistomąja žemdirbyste (ryžiai, džiutas, garstyčios, bulvės, daržovės). Laiko buivolus, naminius paukščius. Taip pat žvejoja, kartais medžioja. Svarbus verslas – laukinių dramblių gaudymas ir jaukinimas pardavimui. Amatai: audimas, pynimas, kalyba, dailidystė. Seniau khamčiai garsėjo savo dramblio kaulo bei medžio drožiniais, sidabro dirbiniais. Mainosi prekėmis su kaimyninėmis tautomis bei asamiečiais. Dalis khamčių dirba samdomus darbus statybose.

Khamčiai išsibarstę 7 kaimuose, esančiuose upių slėniuose. Namai panašūs į birmiečių – ant polių, su bambuko stiebų sienomis ir keturšlaičiais stogais iš žolės arba sausų lapų. Į namą patenkama pro atvirą terasą, į kurią veda laiptai.

Apranga taip pat birmietiška: vyrų – medvilniniai marškiniai ilgomis rankovėmis, sijonai (lungiai); moterų – medvilninė arba šilkinė, paprastai balta, kofta ir spalvingas sijonas. Moterys nešioja sidabrinius papuošalus ir spalvotus karolius.

Pagrindinis khamčių maistas – ryžiai, žuvis, daržovės.
 
Kaimą valdo seniūnų taryba, kuri išrenka kaimo vadą. Išlikusios patrilinijinės giminės. Šeima monogaminė, dažnai didžioji. Paplitusios santuokos tarp pusbrolių ir pusseserių.

Būdingos spalvingos šventės ir ceremonijos, susijusios su Budos gyvenimo vaizdiniais.

## Šaltiniai
Lyft

**Lyft** – privati amerikiečių kompanija iš San Fransisko (Kalifornija), nuo 2012 m. teikianti  pavėžėjimo paslaugas. Interneto svetainės arba programėlės išmaniajame telefone (su iOS ar Android) pagalba suvedami prie paslaugos prisijungę vairuotojai su nuosavais nekomerciniais automobiliais ir būsimi keleiviai. Ši kelionės dalijimosi  () paslauga realiu laiku vartotojus informuoja apie ta pačia kryptimi važiuojančius pakeleivius ir leidžia pasidalinti kelionės išlaidas. Paslaugą teikiantys vairuotojai ant automobilio priekio užsiklijuoja pūkuotą talismaną – butaforinius rožinius ūsus.

„Lyft“ paslauga veikia daugiau kaip 200 JAV miestų, tame tarpe San Fransiske, Los Andžele ir Niujorke. Kompanijos vertė siekia $5,5 mlrd. 2016 m. sausio mėn. duomenimis, „Lyft“ pritraukė virš $2 mlrd. kapitalo iš General Motors ($500 mln.), Alibaba, Andreessen Horowitz, Rakuten, Tencent ir kitų investuotojų.

Vienas pagrindinių varžovų rinkoje yra „Uber“, tačiau „Lyft“ skelbia auganti greičiau ne viename JAV mieste, taip pat ir San Franciske, kur yra abiejų įmonių pagrindinės būstinės. Pasak įmonės atstovų, jos dalis rinkoje sudaro 40 proc. Beje, abi kompanijos nukonkuravo „Sidecar“, vieną pavėžėjimo paslaugos pionierių. 

## Kompanijos ateities vizija

„Lyft“ vadovybė yra įsitikinusi, kad per artimiausius penkerius metus dauguma jos transporto priemonių bus be vairuotojų. Jau dabar galima užsisakyti autonominį automobilį San Franciske ir Finikse. O tai reiškia, kad vis mažiau ir mažiau automobilių priklausys privatiems asmenims, tai yra vairuotojams, kurie rūpinasi savo turtu, ir vis daugiau – rūpinsis kompanija tokia kaip „Lyft“; o tai ir reiškia, kad automobilių skaičius gatvėse nuolat mažės.

## Šaltiniai

## Nuorodos

* Oficiali svetainė
* „Uber“ ir “„Lyft” palieka Ostiną dėl reikalavimo imti vairuotojų pirštų atspaudus
Blansko rajonas

**Blansko rajonas** () – vienas iš septynių Pietų Moravijos krašto rajonų. Administracinis centras – Blanskas. 108 126 gyventojai (2016 m. duomenys).

## Svarbesnės gyvenvietės
Žemiau yra pateikiami didžiausi rajono miestai ir miesteliai:
* Adamovas
* Blanskas
* Boskovicės
* Kunštatas
* Letovicė
* Olešnicė
* Rajec Jestršebis
* Velke Opatovicės